Moment de reculegere, în Parlamentul din Republica Moldova, pentru victimele atentatului de la Moscova
- Nicolae Comănescu
- 28 martie 2024, 14:22
În Parlamentul din Republica Moldova a fost ținut, azi, un moment de reculegere, în memoria victimelor atentatului de la Moscova.
"Un moment mai puțin plăcut. La 22 martie, la Moscova a avut loc un atentat terorist, unde peste 140 de cetățeni și-au pierdut viața, iar peste 200 au fost răniți. Conform primelor date de la Ministerul Afacerilor Externe se află și o cetățeană din stânga Nistrului.
Condamnăm cu fermitate atacul terorist din Moscova și transmitem condoleanțe familiilor celor decedați. Propun un minut de reculegere", a spus președintele Parlamentului de la Chișinău, Igor Grosu. Apoi, aleșii s-au ridicat și au ținut momentul de reculegere, conform realitatea.md.
Moment de reculegere în Parlamentul din Republica Moldova
O femeie în vârstă de 42 de ani din Republica Moldova a fost ucisă în masacrul care a avut loc vineri, 22 martie, în incinta Centrului Crocus City Hall din Moscova. Informația a fost confirmată de biroul de presă al Ministerului Afacerilor Externe.
Adresăm pe această cale sincere și profunde condoleanțe familiei îndoliate, rudelor și prietenilor. Ambasada Republicii Moldova la Moscova este în contact permanent cu autoritățile locale, fiind disponibilă să întreprindă toate acțiunile consulare ce se impun", precizează un comunicat al Ministerului Afacerilor Externe.
O moldoveancă, printre victime
În seara zilei de 22 martie, un atac terorist a vizat sala de concerte Crocus City Hall. Potrivit celor mai recente date, bilanţul victimelor este de 137 de morţi, dar ar putea creşte. 180 de persoane au fost rănite.
Unsprezece suspecţi implicaţi în atacul terorist au fost reţinuţi, inclusiv patru asasini care încercau să fugă în direcţia frontierei ucrainene.
"Condoleanțe tuturor familiilor celor decedați în atacul terorist de la Moscova. Moldova condamnă terorismul și orice act de violență împotriva civililor, a oamenilor nevinovați. Conform datelor colectate peste noapte de Ministerul Afacerilor Externe, printre victime nu sunt cetățeni moldoveni. Suntem alături de cei răniți și de toți care au pierdut pe cineva drag în atac", a scris pe Facebook, Maia Sandu, după tragedia de la Moscova.